E-2877/2008

Mál þetta, sem dómtekið var 16. þ.m., er höfðað 2. apríl 2008 af Scope Communication ehf., Bæjarhrauni 22, Hafnarfirði, gegn Nasaveitingum ehf., Thorvaldsenstræti 2, Reykjavík.

Stefnandi krefst þess að stefndi verði dæmdur til að greiða stefnanda 267.750 krónur, ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðbreytingu frá 12. apríl 2006 til greiðsludags. Þá krefst stefnandi málskostnaðar úr hendi stefnda að mati dómsins.

Stefndi krefst sýknu af kröfum stefnanda og málskostnaðar úr hendi hans.

I

Stefnukrafa byggist á samningi sem stefnandi kveður Superbrands Danmark og stefnda hafa gert sín á milli um kynningu á skemmtistaðnum Nasa í svonefndri CoolBrands bók árið 2006. Stefnandi kveðst hafa fengið kröfu um endurgjald vegna vinnunnar framselda til sín sem hluta af uppgjöri á kröfum sínum á hendur Superbrands Danmark. Byggir stefnandi því á að hann sé réttur aðili málsins. Stefndi kannast hins vegar ekki við að hafa gert umræddan samning og kveðst aldrei hafa átt nein viðskipti við Superbrands Danmark.

II

Stefnandi byggir á því að komist hafi á samningur milli Superbrands Danmark og stefnda á árinu 2006 um að fjallað yrði um skemmtistaðinn Nasa í Coolbrands bók árið 2006. Við þennan samning hafi verið staðið af hálfu Superbrands Danmark og umfjöllunin birst í bókinni. Reikningur sá, er mál þetta á rót sína að rekja til, hafi verið gefinn út 23. janúar 2007 af hálfu stefnanda sem hafi fengið kröfuna framselda til sín frá Superbrands Danmark. Um lagarök vísar stefnandi til meginreglu kröfuréttarins um efndir fjárskuldbindinga sem fái m.a. stoð í 45., 47. og 54. gr. laga nr. 50/2000 og lögum nr. 42/2000.

III

Stefndi heldur því fram að hann hafi aldrei átt nein viðskipti við stefnanda eða Superbrands Danmark. Mögulegt sé að umræddur reikningur varði skemmtistaðinn Nasa, en hann sé ekki rekinn á vegum stefnda, heldur af Stúdíó 4 ehf., sem ekki tengist stefnda. Kom fram í skýrslutöku fyrir dómi af fyrirsvarsmanni stefnda að reksturinn hafi verið seldur Stúdíó 4 ehf. með kaupsamningi 20. febrúar 2006. Sé því um aðildarskort stefnda að ræða sem leiði til sýknu, sbr. 16. gr. laga nr. 91/1991 um meðferð einkamála. Að auki liggi engin gögn fyrir í málinu um að stefnandi eigi þá hagsmuni sem hann krefst dóms um í málinu, en ekkert framsal sé á reikningnum frá útgefanda hans til stefnanda.

IV

Sönnunarbyrði um að umræddur samningur hafi komist á milli Superbrands Danmark og stefnda hvílir á stefnanda. Í málinu liggur hvorki fyrir skriflegur samningur milli þessara aðila né önnur skjalleg gögn sem styðja þá fullyrðingu stefnanda að stefndi hafi samþykkt það verk sem Superbrands Danmark tók að sér framkvæmt framansögðu. Þá er heldur ekki til að dreifa neinum gögnum um hvenær hinn umdeildi samningur hafi verið gerður. Samkvæmt framansögðu hefur stefnanda ekki tekist, gegn mótmælum stefnda, að færa sönnur á að réttarsamband hafi stofnast milli S-kk-ef D-x-x og stefnda vegna áðurnefnds verks hins síðarnefnda. Af því leiðir að sýkna ber stefnda af stefnukröfum vegna aðildarskorts, sbr. 2. mgr. 16. gr. laga nr. 91/1991.

Eftir þessum úrslitum og með vísan til 1. mgr. 130. gr. laga um meðferð einkamála verður stefnandi dæmdur til að greiða stefnda málskostnað sem þykir hæfilega ákveðinn 130.000 krónur.

Dóminn kvað upp H-kk-nf I. J-kk-nf dómstjóri.

Dómsorð:

Stefndi, Nasaveitingar ehf., er sýkn af kröfum stefnanda, Scope Communications ehf., í máli þessu.

Stefnandi greiði stefnda 130.000 krónur í málskostnað.

H-kk-nf I. J-kk-nf